《药师琉璃光七佛本愿功德经》
...
“复次,曼殊室利,东方去此,过五殑伽河沙佛土,有世界名曰妙宝,佛号宝月智严光音自在王如来、应、正等觉,有无量亿菩萨围绕,现在说法,皆演大乘微妙深义。曼殊室利,彼佛如来,从初发心行菩萨道时,发八大愿。云何为八?
“第一大愿,愿我来世得菩提时,若有众生,为营农业及商贾事,令心扰乱,废修菩提殊胜善法,于生死中不能出离,各各备受无边苦恼;若能至心称我名者,由是力故,衣服、饮食、资生之具,金银珍宝随愿充足,所有善根皆得增长,亦不舍离菩提之心,诸恶道苦咸蒙解脱,乃至菩提。
“第二大愿,愿我来世得菩提时,于十方界所有众生,若为寒热饥渴逼身受大苦恼;若能至心称我名者,由是力故,先世罪业悉皆消灭,舍诸苦恼,受人天乐,乃至菩提。
“第三大愿,愿我来世得菩提时,于十方界若有女人,贪淫烦恼常覆其心,相续有娠深可厌恶,临当产时受大苦恼;闻我名字暂经其耳,或复称念,由是力故,众苦皆除,舍此身已常为男子,乃至菩提。
“第四大愿,愿我来世得菩提时,若有众生,或与父母、兄弟、姊妹、妻子、眷属及诸亲友行险难处,为贼所侵受诸苦恼;暂闻我名,或复称念,由是力故,解脱众难,乃至菩提。
“第五大愿,愿我来世得菩提时,若有众生,行于闇夜作诸事业,被恶鬼神之所恼乱,极生忧苦;暂闻我名,或复称念,由是力故,从闇遇明,诸恶鬼神起慈悲意,乃至菩提。
“第六大愿,愿我来世得菩提时,若有众生行鄙恶事,不信三宝,智慧鲜少,不修善法,根、力、觉、道、念、定、总持皆不修习;若能至心称我名者,由是力故,智慧渐增,三十七品悉皆修学,深信三宝,乃至菩提。
“第七大愿,愿我来世得菩提时,若有众生意乐鄙劣,于二乘道修行而住,弃背无上胜妙菩提;若能至心称我名者,舍二乘见,于无上觉得不退转,乃至菩提。
“第八大愿,愿我来世得菩提时,若有众生,见劫将尽火欲起时,生大忧怖苦恼悲泣,由彼前身恶业力故,受斯众苦无所归依;若能至心称我名者,所有忧苦悉皆消灭,受清凉乐,从此命终,于我佛土莲华化生,常修善法,乃至菩提。
...